**Scott Kosmachuk** (s. 24. tammikuuta 1994 Richmond Hill, Ontario, Kanada) on kanadalainen jääkiekkoilija. Hän on pelipaikaltaan oikea laitahyökkääjä. Kosmachuk laukoo oikealta. Hän on pelannut urallaan myös kahdeksan NHL-ottelua Winnipeg Jetsissa kaudella 2015–2016.

Ura
---

### Seuraura

#### Juniorivuodet

Kosmachuk pelasi kaudella 2009–2010 Toronto Marlborosin U16 AAA-joukkueessa, jonka jälkeen Guelph Storm varasi hänet 29. pelaajana OHL:n varaustilaisuudessa 2010. Kosmachuk siirtyi joukkueeseen kaudeksi 2010–2011. Kaudella 2011–2012 hän oli Stormin toiseksi paras maalintekijä ja kolmanneksi tehoilla 30+29=59. Hän pelasi kauden aikana myös CHL Top Prospects Gamessa.

Winnipeg Jets varasi Kosmachukin kolmannella kierroksella 70. pelaajana NHL:n varaustilaisuudessa 2012. Kaudella 2012–2013 hän oli Guelph Stormin OHL-joukkueen paras pistemies ja maalintekijä tehoilla 35+30=65. 25. marraskuuta 2012 Kosmachuk valittiin liigan viikon hyökkääjäksi. Kaudella 2013–2014 hän jakoi tehoilla 49+52=101 koko OHL:n maalipörssin toisen sijan Barrie Coltsin Andreas Athanasioun kanssa edellään vain Erie Ottersin Dane Fox sekä sijoittui pistepörssissä kolmanneksi edellään vain Ottersin Connor Brown ja Fox. Viidennessä puolivälieräottelussa 28. maaliskuuta 2014 Plymouth Whalersia vastaan Kosmachuk teki Stormin 8–3-voittoon päättyneen ottelun voittomaalin. Hänen osumansa ratkaisi joukkueelle puolivälieräpaikan otteluvoitoin 4–1. Kosmachuk ratkaisi Stormille myös välieräpaikan tehtyään viidennessä puolivälieräottelussa 11. huhtikuuta 2014 vieraissa London Knightsia vastaan joukkueen 5–4-voittoon päättyneen ottelun voittomaalin.

Guelph Storm eteni keväällä 2014 aina OHL:n finaaleihin saakka North Bay Battalionia vastaan. Kosmachuk oli mukana finaalisarjan kolmessa voittomaalissa: Kosmachuk teki joukkueensa voittomaalin neljännessä ottelussa 7. toukokuuta 2014, kun Storm voitti Battalionin murskalukemin 10–1. Hän sai ottelussa myös kolme syöttöpistettä. Sekä kolmannessa finaaliottelussa 6. toukokuuta 2014 että viidennessä finaaliottelussa 9. toukokuuta 2014 Kosmachuk sai kakkossyöttöpisteen Stormin voittomaaliin. Jälkimmäisessä ottelussa Kerby Rychelin osuma ratkaisi joukkueelle OHL:n mestaruuden, J. Ross Robertson Cupin lukemin 4–3 ja otteluvoitoin 4–1. Hänet valittiin kauden päätteeksi OHL:n toiseen tähdistökentälliseen.

Kevään 2014 Memorial Cup-lopputurnauksessa Kosmachuk teki kaikki kolme maaliaan kypärätemppuna 21. toukokuuta 2014 turnauksen isäntäjoukkue London Knightsia vastaan, kun Guelph Storm voitti ottelun lukemin 2–7. Joukkue eteni suoraan finaaliin, jossa se kuitenkin hävisi WHL-joukkue Edmonton Oil Kingsille lukemin 6–3.

#### Ammattilaisura

Joulukuussa 2013 Kosmachuk teki kolmivuotisen NHL-tulokassopimuksen Winnipeg Jetsin kanssa, joka tuo hänelle NHL:n puolella 950 000 dollaria kaudessa. Kosmachuk pelasi kauden 2013–2014 loppuun OHL:ssä. Hän siirtyi Jetsin organisaatioon kaudeksi 2014–2015, jonka Kosmachuk pelasi kokonaan AHL-joukkue St. John’s IceCapsissa. Hänen tulokaskautensa siellä toi 70 runkosarjaottelussa tehot 14+14=28. Kauden 2015–2016 Kosmachuk pelasi suurimmaksi osaksi Jetsin uudessa farmijoukkueessa Manitoba Moosessa. Hän jakoi tehoilla 19+17=36 joukkueen sisäisen maalipörssin voiton Chase DeLeon kanssa sekä sisäisen pistepörssin kolmannen sijan Austen Brassardin ja John Albertin kanssa. Maaliskuussa 2016 Kosmachuk nostettiin Jetsin NHL-joukkueen vahvuuteen Joel Armian loukkaannuttua. Hän teki NHL-debyyttinsä 8. maaliskuuta 2016 Nashville Predatorsia vastaan. Kosmachuk merkittiin Jetsin nelosketjuun Adam Lowryn ja Chris Thorburnin viereen. Hän sai ottelussa jääaikaa 9.25 minuuttia, josta ylivoimalla 1.40 minuuttia. Kosmachuk pelasi Jetsissä kaikkiaan kahdeksan runkosarjaottelua tehden kolme syöttöpistettä. Kauden 2016–2017 hän pelasi kokonaan farmissa.

Syyskuussa 2017 Kosmachuk teki vuoden mittaisen AHL-sopimuksen Hartford Wolf Packin kanssa. Samana syksynä hän osallistui ammattilaistryout-sopimuksella New York Rangersin harjoitusleirille. Kosmachuk oli kaudella 2017–2018 tehoilla 15+27=42 Wolf Packin toiseksi paras pistemies Cole Schneiderin jälkeen.

Heinäkuussa 2018 Kosmachuk teki vuoden mittaisen ja kaksisuuntaisen NHL-sopimuksen Colorado Avalanchen kanssa. Syyskuussa seura asetti hänet siirtolistalle. Koska mikään toinen NHL-seura ei napannut Kosmachukia vuorokauden kuluessa, seura lähetetti hänet farmijoukkue Colorado Eaglesiin, jossa Kosmachuk pelasi kokonaan kauden 2018–2019. Kesäkuussa 2019 Avalanche kauppasi hänen pelaajaoikeutensa sekä vuoden 2020 toisen ja kolmannen kierroksen varausvuorot Washington Capitalsiin vaihdossa hyökkääjä André Burakovskyyn. Kosmachukista tuli heinäkuussa kuitenkin rajoittamaton vapaa-agentti, eikä hän tehnyt sopimusta Capitalsin kanssa.

Kosmachuk siirtyi marraskuussa 2019 loppukauden 2019–2020 kattavalla sopimuksella Saksan DEL-liigan Augsburger Pantheriin oltuaan alkukauden ilman sopimusta. Kaudeksi 2020–2021 hän siirtyi vuoden mittaisella sopimuksella monikansallisen ICE Hockey Leaguen itävaltalaisjoukkue Villacher SV:hen. Kosmachuk oli tehoilla 19+24=43 joukkueen paras pistemies ja maalintekijä. Hän jakoi myös sisäisen syöttöpörssin voiton Sahir Gillin kanssa. Kesäkuussa 2021 Kosmachuk teki VSV:n kanssa vuoden mittaisen jatkosopimuksen.

Kaudella 2021–2022 Kosmachuk oli Villacher SV:n paras pistemies tehoilla 26+24=50. Hän jakoi koko ICEHL:n maalipörssin toisen sijan EHC Linziä ja EC Salzburgia edustaneen Brian Leblerin kanssa edellään vain EC Salzburgin Peter Schneider sekä pistepörssin neljännen sijan HC Innsbruckin Tim McGauleyn kanssa. Pudotuspeleissä Kosmachuk oli seitsemällä osumallaan VSV:n paras maalintekijä Anton Karlssonin kanssa. Puolivälieräsarjassa slovenialaista HK Olimpija Ljubljanaa vastaan hän teki kaksi voittomaalia, joista jälkimmäinen seitsemännessä ottelussa 22. maaliskuuta 2022 syntynyt osuma ratkaisi VSV:lle 4–1-voiton ja vei joukkueen välieriin otteluvoitoin 4–3. Kosmachuk valittiin kauden päätteeksi ICEHL:n tähdistökentälliseen.

Kaudeksi 2022–2023 Kosmachuk siirtyi vuoden mittaisella sopimuksella SM-liigajoukkue Turun Palloseuraan. Marraskuussa 2022 hän joutui yli kuukaudeksi sivuun loukkaantumisen vuoksi. Heti paluuottelussaan 26. joulukuuta 2022 Tampereen Ilvestä vastaan Kosmachuk onnistui kypärätempussa. Hän kuitenkin loukkaantui uudelleen tammikuun 2023 lopulla ja Kosmachukin kausi päättyi tähän.

Kosmachuk siirtyi kaudeksi 2023–2024 vuoden mittaisella sopimuksella KHL-seura Lada Toljattiin.

### Maajoukkueura

Kosmachuk pelasi alle 18-vuotiaiden MM-kilpailuissa vuonna 2012, jolloin hän voitti pronssia.

Pelityyli
---------

Kosmachukin entisen seuran Villacher SV:n toimitusjohtaja Andreas Napokoj on luonnehtinut Kosmachukia todelliseksi voimahyökkääjäksi, jolla on maalintekijän ominaisuuksia. Napokoj'n mukaan hän on nopea, aggressiivinen ja omaa erinomaisen laukauksen.

Muuta
-----

Kosmachukin isoveli Dylan pelasi hyökkääjänä A-junioriksi asti.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2010–2011 | Guelph Storm | OHL | 68 | 6 | 15 | 21 | 25 | 6 | 1 | 0 | 1 | 5 |
| 2011–2012 | Guelph Storm | OHL | 67 | 30 | 29 | 59 | 110 | 6 | 2 | 3 | 5 | 12 |  |  |  |  |  |  | U18 | 7 | 0 | 0 | 0 | 4 |
| 2012–2013 | Guelph Storm | OHL | 68 | 35 | 30 | 65 | 105 | 5 | 1 | 0 | 1 | 13 |
| 2013–2014 | Guelph Storm | OHL | 68 | 49 | 52 | 101 | 83 | 20 | 10 | 18 | 28 | 27 | Kakkostähdistö |
|  | Guelph Storm | M-Cup | – | – | – | – | – | 4 | 3 | 2 | 5 | 2 |
| 2014–2015 | St. John’s IceCaps | AHL | 70 | 14 | 14 | 28 | 62 | – | – | – | – | – |
| 2015–2016 | Winnipeg Jets | NHL | 8 | 0 | 3 | 3 | 2 | – | – | – | – | – |
|  | Manitoba Moose | AHL | 67 | 19 | 17 | 36 | 41 | – | – | – | – | – |
| 2016–2017 | Manitoba Moose | AHL | 58 | 11 | 17 | 28 | 47 | – | – | – | – | – |
| 2017–2018 | Hartford Wolf Pack | AHL | 70 | 15 | 27 | 42 | 77 | – | – | – | – | – |
| 2018–2019 | Colorado Eagles | AHL | 54 | 12 | 11 | 23 | 47 | 4 | 0 | 0 | 0 | 6 |
| 2019–2020 | Augsburger Panther | DEL | 32 | 10 | 15 | 25 | 22 | – | – | – | – | – |
| 2020–2021 | Villacher SV | ICEHL | 44 | 19 | 24 | 43 | 34 | 4 | 1 | 2 | 3 | 11 |
| 2021–2022 | Villacher SV | ICEHL | 46 | 26 | 24 | 50 | 42 | 12 | 7 | 6 | 13 | 16 | Ykköstähdistö |
| 2022–2023 | TPS | SM-liiga | 29 | 9 | 8 | 17 | 22 | – | – | – | – | – |
| 2023–2024 | Lada Toljatti | KHL | 41 | 9 | 15 | 24 | 28 | 5 | 1 | 2 | 3 | 6 |
| 1 kausi | yhteensä | NHL | 8 | 0 | 3 | 3 | 2 | – | – | – | – | – |
| 5 kautta | yhteensä | AHL | 319 | 71 | 86 | 157 | 274 | 4 | 0 | 0 | 0 | 6 |
| 2 kautta | yhteensä | ICEHL | 90 | 45 | 48 | 93 | 76 | 16 | 8 | 8 | 16 | 27 |
| 1 kausi | yhteensä | DEL | 32 | 10 | 15 | 25 | 22 | – | – | – | – | – |
| 1 kausi | yhteensä | SM-liiga | 29 | 9 | 8 | 17 | 22 | – | – | – | – | – |

Lähteet
-------

* Scott Kosmachuk The Internet Hockey Databasessa (englanniksi)
* Scott Kosmachuk Eurohockey-sivustolla (englanniksi)
* Scott Kosmachuk *Elite Prospects*. Everysport Media Group AB.  (englanniksi)

### Viitteet

1. ↑  Winnipeg Jets Top 25 Under 25 - #11 Scott Kosmachuk *arcticicehockey.com*.  27.8.2014. Vox Media, LLC. Viitattu 14.8.2022. (englanniksi)
2. 1 2 3 4 5 6 7  Scott Kosmachuk *Elite Prospects*. Everysport Media Group AB.  (englanniksi)
3. ↑  Elite Prospects - Guelph Storm *eliteprospects.com*. Everysport Media Group AB. Viitattu 14.8.2022. (englanniksi)
4. ↑  Elite Prospects - Guelph Storm *eliteprospects.com*. Everysport Media Group AB. Viitattu 14.8.2022. (englanniksi)
5. ↑  Elite Prospects - OHL Stats 2013-2014 *eliteprospects.com*. Everysport Media Group AB. Viitattu 14.8.2022. (englanniksi)
6. ↑  Ontario Hockey League - Official Site of the Ontario Hockey League *ontariohockeyleague.com*.  28.3.2014. Ontario Hockey League. Viitattu 14.8.2022. (englanniksi)
7. ↑  Ontario Hockey League - Official Site of the Ontario Hockey League *ontariohockeyleague.com*.  11.4.2014. Ontario Hockey League. Viitattu 14.8.2022. (englanniksi)
8. ↑  Ontario Hockey League - Official Site of the Ontario Hockey League *ontariohockeyleague.com*.  7.5.2014. Ontario Hockey League. Viitattu 14.8.2022. (englanniksi)
9. ↑  Ontario Hockey League - Official Site of the Ontario Hockey League *ontariohockeyleague.com*.  5.5.2014. Ontario Hockey League. Viitattu 14.8.2022. (englanniksi)
10. ↑  Ontario Hockey League - Official Site of the Ontario Hockey League *ontariohockeyleague.com*.  9.5.2014. Ontario Hockey League. Viitattu 14.8.2022. (englanniksi)
11. ↑  Metroland Media Group Ltd *thespec.com*.  21.5.2014. LONDON, Ont.:  Everysport Media Group AB. Viitattu 14.8.2022. (englanniksi)
12. ↑  Jets Agree to Terms with Kosmachuk *nhl.com/jets*.  19.12.2013. Winnipeg Jets. Viitattu 14.8.2022. (englanniksi)
13. ↑  Elite Prospects - Manitoba Moose *eliteprospects.com*. Everysport Media Group AB. Viitattu 14.8.2022. (englanniksi)
14. ↑  Campbell, Tim: Jets call Kosmachuk up from Moose *winnipegfreepress.com*.  8.3.2016. FP Newspapers Inc. Viitattu 14.8.2022. (englanniksi)
15. ↑  Nashville Predators - Winnipeg Jets - March 8th, 2016 *NHL.com*.  8.3.2016. National Hockey League. Viitattu 14.8.2022. (englanniksi)
16. ↑  Pack Sign Forward Scott Kosmachuk *hartfordwolfpack.com*.  13.9.2017. Hartford Wolf Pack. Viitattu 14.8.2022. (englanniksi)
17. ↑  New York Rangers: 2017 Training Camp Roster (pdf) *cms.nhl.bamgrid.com*. New York Rangers. Viitattu 14.8.2022. (englanniksi)
18. ↑  Elite Prospects - Hartford Wolf Pack *eliteprospects.com*. Everysport Media Group AB. Viitattu 14.8.2022. (englanniksi)
19. ↑  Avalanche Signs Cannata, Kosmachuk, Dries *nhl.com/avalanche*.  2.7.2018. Colorado Avalanche. Viitattu 14.8.2022. (englanniksi)
20. ↑  Scott Kosmachuk Stats, Profile, Bio, Analysis and More *sportsforecaster.com*. XML Team Solutions, LLC. Viitattu 14.8.2022. (englanniksi)
21. ↑  Caps Acquire a 2nd and 3rd Round Pick in 2020 from Avs for Burakovsky *nhl.com/capitals*.  28.6.2019. Washington Capitals. Viitattu 14.8.2022. (englanniksi)
22. ↑  Scott Kosmachuk verstärkt Panther-Offensive *aev-panther.de*.  21.11.2019. Augsburger Panther Eishockey GmbH. Viitattu 20.7.2021. (saksaksi)
23. ↑  Transferbombe: Mit Scott Kosmachuk verstärkt ein echter Goalgetter die „Adler"! *ecvsv.at*.  24.8.2020. EC VSV GmbH. Viitattu 20.7.2021. (saksaksi)
24. ↑  Elite Prospects - Villacher SV *eliteprospects.com*. Everysport Media Group AB. Viitattu 14.8.2022. (englanniksi)
25. 1 2  Der Topscorer hat verlängert: Scott Kosmachuk wird auch kommende Saison für die „Adler" stürmen! *ecvsv.at*.  11.7.2021. EC VSV GmbH. Viitattu 20.7.2021. (saksaksi)
26. ↑  Elite Prospects - ICEHL Stats 2021-2022 *eliteprospects.com*. Everysport Media Group AB. Viitattu 14.8.2022. (englanniksi)
27. ↑  Elite Prospects - Villacher SV *eliteprospects.com*. Everysport Media Group AB. Viitattu 14.8.2022. (englanniksi)
28. ↑  win2day ICE Hockey League *ice.hockey*.  22.3.2022. ICE Hockey League. Viitattu 20.7.2021. (saksaksi)
29. ↑  Tallskog, Mika: Itävallassa kovia tehoja iskenyt hyökkääjä TPS:n riveihin *Jatkoaika.com*.  9.6.2022. Jatkoaika r.y. Viitattu 14.8.2022.
30. ↑  Laine, Rauno: TPS:n tähtilaituri palasi sairastuvalta – heti hattutemppu! *is.fi*.  26.12.2022. Sanoma Media Finland Oy. Viitattu 25.4.2023.
31. ↑  Kiviniemi, Konsta: TPS:n pelaaja-arviot 2022–23: Juhlakausi oli myös tilastollisesti mustavalkoinen *Jatkoaika.com*.  25.4.2023. Jatkoaika r.y. Viitattu 25.4.2023.
32. ↑  КОСМАЧУК СТАЛ ИГРОКОМ «ЛАДЫ» *hclada.ru*.  24.7.2023. «Хоккейный клуб «ЛАДА». Viitattu 24.7.2023. (venäjäksi)
33. ↑  Dylan Kosmachuk *Elite Prospects*. Everysport Media Group AB.  (englanniksi)